PAVEDIMO SUTARTIS

2019 m. vasario \_\_ d.

Molėtai

Molėtų rajono savivaldybės administracija adresas Vilniaus g. 44, Molėtai, atstovaujama Savivaldybės administracijos direktoriaus Sauliaus Jauneikos (toliau – Įgaliotojas) ir uždaroji akcinė bendrovė „Molėtų švara“, įmonės kodas 167500661, adresas Statybininkų g. 8, Molėtai, atstovaujama direktoriaus Laimučio Lapėno (toliau – Įgaliotinis), toliau kartu vadinami „šalimis“, o kiekvienas atskirai — „šalimi“,

ATSIŽVELGDAMOS Į TAI, KAD:

Molėtų rajono savivaldybės taryba priėmė sprendimą 2018 m. spalio 25 d. Nr. B1-237 „Dėl investicinio projekto „Molėtų gimnazijos pastato ir jo inžinerinių sistemų fizinių ir energinių savybių gerinimas“ įgyvendinimo“ (toliau – Sprendimas);

Sprendimu pritarta, kad Molėtų gimnazijos pastato, adresas Jaunimo g. 5, Molėtai, renovaciją pagal investicinį projektą „Molėtų gimnazijos pastato ir jo inžinerinių sistemų fizinių ir energinių savybių gerinimas“ (toliau - Projektas) įgyvendintų Įgaliotinis;

Sprendime pritarta, kad Įgaliotinis pasinaudotų UAB „Viešųjų investicijų plėtros agentūros“ Savivaldybių pastatų fondo finansine priemone „Paskolos savivaldybių pastatų modernizavimui, finansuojamos iš Europos regioninės plėtros fondo“ ir gautų 709217 Eur lengvatinę paskolą (toliau - Paskola) Projekto statybos darbų įgyvendinimui;

ŠALYS SUSITARIA:

1. Sutarties dalykas

1.1. Šioje sutartyje (toliau - Sutartis) numatytomis sąlygomis ir tvarka, Įgaliotojas paveda Įgaliotiniui atlikti visus būtinus administracinius ir teisinius veiksmus, pasirašyti ir (ar) pateikti visus būtinus dokumentus, (toliau visi šie veiksmai vadinami pavedimu), susijusius su:

1.1.1. Projekto įgyvendinimo statybos rangos darbų paslaugos pirkimu ir statybos rangos darbų sutarties sudarymu, kaip numatyta Sutartyje, Sprendime, Projekte, Paskolos taisyklėse ir taikytinuose teisės aktuose;

1.1.2. Projekto įgyvendinimo statybos techninės priežiūros paslaugos pirkimu ir statybos techninės priežiūros paslaugos sutarties sudarymu, kaip numatyta Sutartyje, Sprendime, Projekte, Paskolos taisyklėse ir taikytinuose teisės aktuose;

1.1.3. Projekto finansavimo organizavimu, įskaitant sutarties dėl Paskolos Projekto statybos rangos darbams pirkti sudarymu, kaip numatyta Sutartyje, Sprendime, Projekte, Paskolos taisyklėse ir taikytinuose teisės aktuose;

1.1.4. Projekto įgyvendinimo metu atliktų statybos darbų priėmimu ir statybos rangos darbų priėmimo-perdavimo aktų, atstovaujant Įgaliotoją, pasirašymu, kaip numatyta Sutartyje, Sprendime, Projekte, Paskolos taisyklėse ir taikytinuose teisės aktuose;

1.1.5. Paskolos ir Paskolos palūkanų grąžinimo Paskolą suteikusiam bankui administravimu ir įmokų apskaitos bei kitų Paskolos sutartyje numatytų sąlygų vykdymu, kaip numatyta Sutartyje, Sprendime, Projekte, Paskolos taisyklėse ir taikytinuose teisės aktuose;

2. Sutarties mokėjimai

2.1. Įgaliotojas, už Projekto įgyvendinimo administravimą projekto įgyvendinimo laikotarpiu (t. y. nuo sutarties sudarymo dienos iki Projekto įgyvendinimo (statybos darbų užbaigimo akto pasirašymo) dienos, Įgaliotiniui moka Projekto įgyvendinimo administravimo mokestį, 0,10 Eur/kv.m per mėn. (be PVM).

2.2. Paskolos ir Paskolos palūkanų grąžinimo įmokas Įgaliotiniui kompensuoja Įgaliotojas pagal kompensacijų mokėjimo grafiką, kuris sudaromas papildomu susitarimu tarp šalių, po Paskolos sutarties sudarymo ir atsižvelgiant į Paskolos grąžinimo grafiką.

3. Įgaliotinio įsipareigojimai

3.1. Įgaliotinis privalo įvykdyti jam duotą pavedimą pagal sutartį, vadovaudamasis Sprendimu, Projektu ir Paskolos taisyklėmis.

3.2. Įgaliotinis privalo Projektą įgyvendinti per 24 mėnesius nuo Sutarties pasirašymo dienos, o Molėtų gimnazijos pastato, adresas Jaunimo g. 5, Molėtai, energinio efektyvumo sertifikatą (C arba aukštesnės klasės) pateikti Įgaliotojui iki 2020 m. gegužės 30 d.

3.3. Įgaliotinis privalo įvykdyti pavedimą asmeniškai (neturi teisės įgalioti kitų asmenų atlikti sutartimi prisiimtų veiksmų Įgaliotojo vardu, išskyrus atvejus, kai paslaugų ir (ar) darbų pirkimui organizuoti ir pirkimo procedūroms iki pirkimo sutarties sudarymo atlikti įgalioja viešąją įstaigą CPO LT).

3.4. Įgaliotinis privalo teikti Įgaliotojui rašytines ataskaitas apie pavedimo įgyvendinimo eigą ne rečiau kaip metų ketvirčiui pasibaigus iki kito mėnesio 10 (dešimtos) kalendorinės dienos.

3.5. Įvykdęs pavedimą, Įgaliotinis privalo Įgaliotojo pareikalavimu suteikti jam visą informaciją apie pavedimo įvykdymą, pateikti visus susijusius dokumentus.

4. Įgaliotojo įsipareigojimai

4.1. Įgaliotojas kontroliuoja sutarties vykdymą (statybos rangos darbų atlikimo terminų atitiktį Projekte numatytam projekto įgyvendinimo planui, išlaidų atitiktį Projekte numatytam finansavimo planui, statybos darbų organizavimo reikalavimų vykdymą ir kitų Sutartyje nustatytų įsipareigojimų vykdymą). Jis turi teisę pareikalauti, kad Įgaliotinis pateiktų visą informaciją apie pavedimo vykdymą, reikšti pretenzijas dėl pavedimo vykdymo ir teikti atitinkamoms institucijoms informaciją apie pažeidimus, dėl kurių gali būti keliamas teisinės atsakomybės klausimas.

4.2. Jeigu Įgaliotinis netinkamai vykdo įsipareigojimus pagal šią sutartį, Įgaliotojas pareiškęs pretenzijas raštu turi teisę vienašališkai nutraukti sutartį, jeigu Įgaliotinis per 15 kalendorinių dienų neištaiso rašte nurodytų trūkumų ir (ar) neįvykdo Sutartyje nurodytų įsipareigojimų. Sutarties nutraukimas turi būti raštiškai suderintas su Paskolą Projekto įgyvendinimui suteikusiu banku. Nutraukęs Sutartį Įgaliotojas turi prisiimti visas Įgaliotiniui Sutartimi deleguotas prievoles, susijusias su Projekto įgyvendinimu, Paskolos ir Paskolos palūkanų apmokėjimo administravimu.

4.3. Įgaliotojas įsipareigoja teikti Įgaliotiniui turimą informaciją ir duomenis Projekte numatyto renovuoti pastato būklę, energijos suvartojimą, patalpų savininkų apskaitos duomenis, kurie susiję su Projekto statybos darbų vykdymu ir Projekto finansavimo organizavimu.

5. Baigiamosios nuostatos

5.1. Sutartis įsigalioja jos pasirašymo dieną ir galioja iki įsipareigojimų įvykdymo.

5.2. Jei kuri nors sutarties nuostata arba jos taikymas vienai iš šalių ar esant kokioms nors aplinkybėms pripažįstama negaliojančia ar prieštaraujančia imperatyvioms įstatymų ar kitų teisės aktų nuostatoms, kitos sutarties nuostatos yra galiojančios.

5.3. Visi sutarties pakeitimai, papildymai ir priedai galioja tik jei jie sudaryti raštu, vadovaujantis Įgaliotojo priimtais sprendimais, ir šalių tinkamai pasirašyti.

5.4. Šalys įsipareigoja išlaikyti informacijos, kurią suteikė viena kitai vykdydamos sutartį, taip pat sutarties turinio konfidencialumą ir be išankstinio raštiško kitos šalies sutikimo neatkleisti tokios informacijos trečiosioms šalims, išskyrus įstatymų numatytus atvejus.

5.5. Šalių ginčai kilę vykdant sutartį, sprendžiami derybų keliu. Šalims neišsprendus ginčo derybų keliu, ginčas sprendžiamas Lietuvos Respublikos teismuose pagal Lietuvos Respublikos taikytiną teisę.

5.6. Sutartis galioja iki Paskolos grąžinimo dienos.

6. Sutarties priedai

6.1. Investicinį projektas „Molėtų gimnazijos pastato ir jo inžinerinių sistemų fizinių ir energinių savybių gerinimas“ (50 lapų).

7. Sutarties šalių rekvizitai ir parašai

Molėtų rajono savivaldybė administracija UAB „Molėtų švara“

Vilniaus g. 44, Molėtai Įmonės kodas: 167500661

Tel. 8 383 54762 Statybininkų g. 8, Molėtai

El. p. info@moletai.lt Tel.: 8 383 51105

El. p.: svara@moletusvara.lt

Administracijos direktorius Direktorius

Saulius Jauneika Laimutis Lapėnas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_